
PATVIRTINTA





Rajono savivaldybės administracijos 





direktoriaus 2014 m. spalio 1 d. 
įsakymu Nr.AT-945
RAJONO SAVIVALDYBĖS INSTITUCIJŲ DOKUMENTŲ VALDYMO TAISYKLIŲ APRAŠAS

I. BENDROSIOS NUOSTATOS

1. Dokumentų valdymo taisyklės (toliau – Taisyklės) nustato rajono savivaldybės institucijų (toliau – Administracijos), įgaliotų atlikti viešojo administravimo funkcijas, dokumentų rengimo, tvarkymo, apskaitos ir saugojimo bendruosius reikalavimus.

2. Dokumentų valdymo organizavimo tikslai – dokumentus tvarkyti ir įtraukti į apskaitą, kad būtų garantuotas priėjimas prie visų turimų Administracijos dokumentų, jų išsaugojimas reikiamą laiką Administracijos veiklos įrodymui.

Elektroniniai dokumentai tvarkomi, įtraukiami į apskaitą ir saugomi pagal Lietuvos vyriausiojo archyvaro patvirtintų Elektroninių dokumentų valdymo taisyklių reikalavimus.

3. Dokumentų valdymo taisyklių aprašas paruoštas, vadovaujantis Lietuvos vyriausiojo archyvaro patvirtintų Dokumentų rengimo bei Dokumentų tvarkymo ir apskaitos taisyklių reikalavimais.



 4. Šiose Taisyklėse vartojamos sąvokos:


Dokumento registravimas – dokumento įtraukimas į apskaitą, suteikiant jam atskirą numerį ir taip užtikrinant jo oficialumo įrodymą.

Dokumentų registras – dokumentų registravimo ir apskaitos dokumentas.


Rezoliucija (pavedimas) – ant dokumento vadovo užrašytas sprendimas ar nurodymas.

Darbo grupė (komisija) – iš savivaldybės administracijos padalinių vadovų, seniūnų ar juos pavaduojančių asmenų, valstybės tarnautojų, neįeinančių į padalinių sudėtį, ar kitų asmenų sudaryta grupė konkrečiai užduočiai atlikti ar klausimams spręsti.

II. GAUNAMŲ DOKUMENTŲ REGISTRAVIMAS IR PASKIRSTYMAS

5. Administracijoje gauti ir siunčiami su jos veikla susiję dokumentai registruojami Administracijos priimamajame. Dokumentai registruojami vieną kartą ir tą dieną, kai gaunami. Jie registruojami Gautų ir Siunčiamų dokumentų registruose, kurie yra sąraše, suderintame su Marijampolės apskrities archyvo direktoriumi, ir patvirtinti Administracijos direktoriaus. Šiame sąraše registruojami kalendoriniais metais parengti ar gauti dokumentai, jei kiti teisės aktai nenustato kitaip. Dokumentų registrų sąraše turi būti nurodytas kiekvieno dokumentų registro pavadinimas, jo identifikavimo žymuo (skaičius, raidė ar jų junginys), registro pildymo laikotarpis (metų, tęstinis):

5.1. Administracijos Gautų dokumentų registre (1 priedas) įrašomi šie duomenys: dokumento gavimo registracijos numeris ir gavimo data, dokumento sudarytojo pavadinimas, gauto dokumento datos ir registracijos numerio nuoroda, dokumento pavadinimas (antraštė), rezoliucijos tekstas, bylos, į kurią įdėtas (kuriai priskirtas) dokumentas, nuoroda.

5.2. Administracijos siunčiami dokumentai registruojami Siunčiamų dokumentų registre (2 priedas), kuriame įrašomas dokumento registracijos numeris, registravimo data, adresatas, dokumento pavadinimas (antraštė), bylos, į kurią įdėtas (kuriai priskirtas) dokumentas, nuoroda.

5.3. Administracijos parengti teisės aktai (sprendimai, potvarkiai, įsakymai ir kita) registruojami atskiruose teisės aktų registruose (3 priedas) pagal rūšis ir saugojimo terminus.


5.4. Registruojamame Administracijos parengtame dokumente įrašoma dokumento registracijos data ir numeris pagal registrą.

   
6. Administracijos priimamajame gautas dokumentas žymimas registracijos žyma, kurią sudaro Administracijos pavadinimas „Šakių rajono savivaldybės administracija“, žodis ,,Gauta“, dokumento gavimo data ir registracijos numeris. Žyma išdėstoma dokumento pradžioje, viršutinės paraštės dešinėje pusėje, pvz.:




(Šakių rajono savivaldybės administracija)





Gauta





____________Nr.__________



Jei dokumentas gautas per valstybės informacinę sistemą (pvz., per Lietuvos Respublikos Seimo teisės aktų informacinę sistemą), šioje žymoje gali būti nurodytas dokumento gavimo būdas, pvz.:





(Šakių rajono savivaldybės administracija)





Gauta per TAPIS




____________Nr.__________



III. DOKUMENTŲ PRIĖMIMAS IR APSKAITA


7. Gauta korespondencija priimama Administracijos priimamajame:


7.1. Gauti dokumentai peržiūrimi. Jei gautas ne visas dokumentas, trūksta priedų ar gautame dokumente nurodytų pridedamų dokumentų, apie tai raštu informuojamas siuntėjas.


7.2. Vokai prie dokumentų nepaliekami, išskyrus atvejus, kai siuntėjo adresas nurodytas tik ant voko ar pašto antspaudo reikia dokumento išsiuntimo ar gavimo datai įrodyti.

7.3. Dokumentai, atsiųsti ne pagal kompetenciją ar ne tuo adresu, persiunčiami adresatui arba grąžinami siuntėjui. Jei dokumentas gautas paštu, kartu persiunčiamas ir vokas. 

7.4. Jei kartu su dokumentu (prašymu, pareiškimu) pateikiamas asmens dokumentas (gimimo liudijimas, mokslo baigimo pažymėjimas ar kita), jis, padarius kopiją, grąžinamas dokumentą pateikusiam asmeniui, jei kiti teisės aktai nenustato kitaip. Dokumentų kopijas tvirtina valstybės tarnautojai, darbuotojai, dirbantys pagal darbo sutartį, priimantys pareiškėjų dokumentus.

8. Gauti dokumentai, adresuoti Administracijos vadovams, struktūriniams padaliniams, valstybės tarnautojams, darbuotojams, dirbantiems pagal darbo sutartį, registruojami pagal šio Aprašo 5.1 ir 5.4 punktuose nustatytus reikalavimus, jei kiti teisės aktai nenustato kitaip.

Gauti sveikinimai, kvietimai, reklaminiai lankstinukai, informacinio pobūdžio dokumentai, anketos, privataus pobūdžio laiškai, kita korespondencija, nesusijusi su atsakomybe ir rizika, kylančia dėl dokumentų neįtraukimo į apskaitą, neregistruojami.


PVM sąskaitos faktūros, iš tiekėjų gautos sąskaitos, paslaugų gavėjui siunčiamos sąskaitos registruojamos Centralizuotos buhalterijos skyriuje, o darbų ir paslaugų, visiškos materialinės atsakomybės sutartys – Laikino saugojimo dokumentų registre Administracijos priimamajame.

9. Faksimilinio ryšio ar kitokiais telekomunikacijų įrenginiais gauti dokumentai ar jų skaitmeninės kopijos, kuriose yra užtikrinta teksto apsauga ir galima identifikuoti siuntėjo parašą, atspausdinami ir registruojami pagal šio Aprašo 5.1 ir 5.4 punktuose nustatytus reikalavimus. Jei vėliau gaunamas pasirašytas šio dokumento originalas, jis registruojamas ta pačia data ir numeriu.

 Jei organizacinėmis ir informacinių technologijų priemonėmis yra užtikrinamas gautų oficialių dokumentų skaitmeninių kopijų autentiškumas, patikimumas, prieinamumas, ir jei jos Administracijoje bus saugomos ne ilgiau kaip 25 metus, tokių kopijų atspausdinti nebūtina, o į įstaigos dokumentų apskaitą šios kopijos įtraukiamos ir tvarkomos informacinių technologijų priemonėmis.

IV. GAUTŲ DOKUMENTŲ NAGRINĖJIMAS

10. Užregistruoti dokumentai perduodami Administracijos direktoriui. Jis kartu su Administracijos direktoriaus pavaduotoju peržiūri dokumentus ir rašo rezoliucijas (pavedimus) struktūrinių, struktūrinių teritorinių padalinių vadovams ir valstybės tarnautojams, neįeinantiems į struktūrinius padalinius.

11. Rezoliucija (pavedimas) rašoma dokumento laisvame plote tarp dokumento sudarytojo pavadinimo ir dokumento teksto, neliečiant kitų rekvizitų. Rezoliucija (pavedimas) gali būti: 

 11.1. „Atsakyti iki... ”, nurodant su dokumentu susijusio pavedimo vykdytojo vardą (vardo raidę) ir pavardę ar Administracijos struktūrinio, struktūrinio teritorinio padalinio pavadinimą, pavedimo turinį.  

11.2. „Susipažinimui”. Tai gauti sveikinimai, kvietimai, reklaminiai lankstinukai, informacinio pobūdžio dokumentai, anketos, kurie nėra registruojami Administracijos priimamajame ir neturi išliekamosios vertės bei nesusiję su atsakomybe, kylančia dėl dokumentų neįtraukimo į apskaitą. Šių dokumentų grąžinti į Administracijos priimamąjį nebūtina.

11.3. „Darbui”. Pavedimas vykdomas, laikantis Asmenų prašymų nagrinėjimo ir jų aptarnavimo Šakių rajono savivaldybės administracijoje taisyklių, patvirtintų rajono savivaldybės administracijos direktoriaus 2007 m. rugsėjo 25 d. įsakymu Nr. AT-1550.

11.4. „Darbui iki projekto vykdymo ir kontrolės pabaigos ”. Tai dokumentai, susiję su Administracijoje vykdomais projektais.

11.5. „Vykdymui”, nurodant dokumento užduoties vykdytojo vardą (vardo raidę) ir pavardę ar Administracijos struktūrinio, struktūrinio teritorinio padalinio pavadinimą.

Po rezoliucija (pavedimu) turi būti pavedimą davusio asmens parašas ir data.

12. Kai pavedimas duodamas keliems vykdytojams, už pavedimo įvykdymą atsakingo vykdytojo pavardė ar Administracijos struktūrinio, struktūrinio teritorinio padalinio pavadinimas nurodomas pirmasis.


13. Jei vykdytojas mano, kad gautas dokumentas neatitinka jo kompetencijos, po rezoliucija (pavedimu) parašo: „Siūlau perduoti ... ” , nurodydamas vykdytojo vardą, pavardę arba struktūrinio, struktūrinio teritorinio padalinio pavadinimą.


14. Administracijos direktorius dokumentus su užrašytomis rezoliucijomis grąžina į Administracijos priimamąjį Bendrojo skyriaus darbuotojui, atsakingam už dokumentų priėmimą, registravimą, paskirstymą, išsiuntimą. Dokumentai perduodami vykdytojams pasirašytinai.

15. Darbuotojai, įvykdę užduotis dokumentuose nurodytais terminais, grąžina juos į Administracijos priimamąjį. 

16. Siunčiamame dokumente turi būti nurodyta rengėjo vardo raidė ir pavardė, telefono numeris, elektroninio pašto adresas. Administracijos priimamajame siunčiamo dokumento kopijoje turi būti rengėjo parašas. Jeigu siunčiamas atsakymas į gautą raštą, turi būti nurodyti rašto, į kurį atsakoma, rekvizitai. Siunčiamame dokumente nerekomenduojama rašyti daugiau kaip keturių adresatų. Jeigu dokumentą reikia išsiųsti daugiau kaip keturiems adresatams, dokumento rengėjas parengia adresatų sąrašą, o kiekviename siunčiamojo dokumento egzemplioriuje užrašomas tik vienas adresatas.


17. Įslaptinti dokumentai su nuorodomis „visiškai slaptai“, „slaptai“, „konfidencialiai“, „riboto naudojimo“ priimami, registruojami, tvarkomi ir saugomi vadovaujantis Įslaptintos informacijos administravimo taisyklėmis, patvirtintomis Lietuvos Respublikos Vyriausybės 2005 m. gruodžio 5 d. nutarimu Nr. 1307.


18. Jeigu dokumentą reikia perduoti skubiai, jis gali būti perduodamas faksu, elektroniniu paštu, prieš tai užregistravus jį Administracijos priimamajame. Tik informacinių technologijų pagalba siunčiamame dokumente turi būti nurodyta, kad originalas nebus išsiųstas.

V. TEISĖS AKTŲ RENGIMAS, VIZAVIMAS, PASIRAŠYMAS, KOPIJŲ TVIRTINIMAS

19. Meras pasirašo potvarkius, dokumentus, siunčiamus Lietuvos Respublikos Prezidentui, Seimo Pirmininkui ir jo pavaduotojams, komitetų, pakomitečių ir komisijų pirmininkams, Ministrui Pirmininkui, ministrams, kitų valstybės institucijų ir savivaldos vadovams, rajono savivaldybės įstaigų vadovams, Administracijos struktūriniams, struktūriniams teritoriniams padaliniams, atsakymus į fizinių ir juridinių asmenų raštus.

Meras taip pat pasirašo sutartis, pažymas, projektų paraiškas ir projektų dokumentus, ieškinius, atsiliepimus, skundus teismams, įgaliojimus.


Nesant mero, šiuos dokumentus pasirašo mero pavaduotojas. Šių dokumentų kopijų tikrumą, išskyrus projektų paraiškas ir projektų dokumentus, tvirtina tarybos sekretorius, Bendrojo skyriaus vedėjas, Bendrojo skyriaus vyriausiasis specialistas (teisininkas). Projektų paraiškų ir projektų dokumentų kopijų tikrumą tvirtina projekto vadovas, finansininkas.

20. Administracijos direktorius pasirašo įsakymus, dokumentus, siunčiamus Lietuvos Respublikos Prezidentui, Seimo Pirmininkui ir jo pavaduotojams, komitetų, pakomitečių ir komisijų pirmininkams, Ministrui Pirmininkui, ministrams, kitų valstybės institucijų ir savivaldos vadovams, rajono savivaldybės įstaigų vadovams, Administracijos struktūriniams, struktūriniams teritoriniams padaliniams, atsakymus į fizinių ir juridinių asmenų raštus.

Administracijos direktorius pasirašo sutartis, pažymas, projektų paraiškas ir projektų dokumentus, ieškinius, atsiliepimus, skundus teismams, įgaliojimus.

Nesant Administracijos direktoriaus, šiuos dokumentus pasirašo Administracijos direktoriaus pavaduotojas. Šių dokumentų kopijų tikrumą, išskyrus projektų paraiškas ir projektų dokumentus, tvirtina tarybos sekretorius, Bendrojo skyriaus vedėjas, Bendrojo skyriaus vyriausiasis specialistas (teisininkas). Projektų paraiškų ir projektų dokumentų kopijų tikrumą tvirtina projekto vadovas, finansininkas.

Dokumentų išrašų tikrumą tvirtina tarybos sekretorius, Bendrojo skyriaus vedėjas, Bendrojo skyriaus vyriausiasis specialistas (teisininkas).


21. Mero potvarkius, administracijos direktoriaus įsakymus veiklos klausimais vizuoja jį rengęs valstybės tarnautojas, darbuotojas, dirbantis pagal darbo sutartį, viza su pastaba „viešai skelbiamas“ arba „neskelbiamas“, struktūrinio padalinio, kuriame rengiamas teisės aktas, vadovas, struktūrinio padalinio, apie kurio interesus kalbama, vadovas.



Mero potvarkius, administracijos direktoriaus įsakymus personalo, atostogų, komandiruočių klausimais vizuoja dokumento rengėjas, padalinio vadovas. 


Dokumentai, parengti lietuvių kalba, turi būti suderinti su Bendrojo skyriaus vyriausiuoju specialistu (kalbos tvarkytoju) uždedant vizą.

Mero potvarkius, administracijos direktoriaus įsakymus veiklos klausimais, sutartis  derina Bendrojo skyriaus vyriausiasis specialistas (teisininkas), uždėdamas vizą su pastaba „norminis teisės aktas“ arba „ individualus teisės aktas“.



Dėdami vizas ant dokumentų valstybės tarnautojai, darbuotojai, dirbantys pagal darbo sutartį, patvirtina jų teisingumą ir prisiima atsakomybę pagal kompetenciją

VI. SAVIVALDYBĖJE ESANČIOS INFORMACIJOS TEIKIMAS PASKELBIMUI INTERNETO SVETAINĖJE

22. Savivaldybės administracijos padalinių vadovai, seniūnai ar juos pavaduojantys asmenys, valstybės tarnautojai, neįeinantys į padalinių sudėtį, atsako už savo veiklos srities informacijos pateikimą savivaldybės interneto svetainėje pagal galiojančius savivaldybės institucijų teisės aktus priskirtose srityse.

23. Savivaldybės administracijos padalinių vadovai, seniūnai ar juos pavaduojantys asmenys, valstybės tarnautojai, neįeinantys į padalinių sudėtį, atsako už savo veiklos srities informacijos pateikimą Bendrojo skyriaus kompiuterinių tinklų specialistui, jei pagal galiojančius savivaldybės institucijų teisės aktus jiems atitinkama sritis nėra priskirta.
24. Visi už savo veiklos srities informacijos pateikimą atsakingi asmenys turi laiku, t.y. ne vėliau kaip per 7 darbo dienas (o jei kituose dokumentuose nurodytas kitoks terminas – juose nustatytu terminu), pateikti Bendrojo skyriaus kompiuterinių tinklų specialistui elektroniniu paštu tikslią ir teisingą informaciją. Nesant galimybės informacijos pateikti elektroniniu paštu, ji pateikiama elektroninėse informacijos laikmenose Bendrojo skyriaus kompiuterinių tinklų specialistui, ją užregistruojant registre.
25. Visi už savo veiklos srities informacijos pateikimą atsakingi asmenys taip pat atsako už jos tikslumą, teisingumą, suredagavimą, koregavimą ir panaikinimą 24 punkte paminėtomis priemonėmis informuodami Bendrojo skyriaus kompiuterinių tinklų  specialistą.
26. Už darbo grupės (komisijos) veiklos informacijos pateikimą Bendrojo skyriaus kompiuterinių tinklų specialistui atsakingas sudarytos darbo grupės pirmininkas arba jo paskirtas asmuo. Informacija apie darbo grupės darbo pabaigą interneto svetainėje viešinama ne trumpiau kaip 1 mėnesį nuo informacijos apie darbo pabaigą paskelbimo. Praėjus šiam terminui Bendrojo skyriaus kompiuterinių tinklų specialistas panaikina informaciją apie darbo grupę.
27. Už tarybos narių paklausimų pateikimą Bendrojo skyriaus kompiuterinių tinklų specialistui atsakingas paklausimą teikiantis tarybos narys (-iai), o atsakymų į pateiktus paklausimus – atsakymą pateikiantis tarybos narys (-iai).
28. Asmenų ar asmenų grupių paklausimai tarybos nariams po užregistravimo Administracijos priimamajame yra vizuojami administracijos direktoriaus nukreipiant juos Bendrojo skyriaus kompiuterinių tinklų specialistui dėl paskelbimo savivaldybės interneto svetainėje. Už atsakymo pateikimą Bendrojo skyriaus kompiuterinių tinklų specialistui atsakingas atsakymą pateikiantis tarybos narys (-iai).
VII. BYLŲ SUDARYMAS IR TVARKYMAS

29. Administracijos valstybės tarnautojai, darbuotojai, dirbantys pagal darbo sutartį, formuoja dokumentų bylas, vadovaudamiesi Dokumentacijos planu, suderintu su Marijampolės apskrities archyvo direktoriumi, patvirtintu Administracijos direktoriaus. Asmenys, atsakingi už bylų sudarymą, jas formuoja laikydamiesi Dokumentų tvarkymo ir apskaitos taisyklių reikalavimų. Priklausomai nuo bylų saugojimo terminų, struktūrinių padalinių vadovai, valstybės tarnautojai, neįeinantys į struktūrinius padalinius, atsako už nuolatinio, ilgo saugojimo dokumentų bylų apyrašų, laikino saugojimo dokumentų sąrašų sudarymą ir jų suderinimą su Bendruoju skyriumi. 


       

__________________________________________

